#

# ประกาศกระทรวงการคลัง

## เรื่อง ขยายกำหนดเวลาการยื่นรายการและชำระภาษีอากรหรือนำส่งภาษีให้แก่

##  ผู้มีหน้าที่เสียภาษีหรือนำส่งภาษีในท้องที่ที่เกิดภัยพิบัติ (ฉบับที่ ๑๑)

 โดยที่ได้เกิดภัยพิบัติอุทกภัยในท้องที่บางจังหวัดทางภาคเหนือของประเทศไทย เป็นเหตุให้ผู้มีหน้าที่เสียภาษีหรือนำส่งภาษีในท้องที่ไม่อาจประกอบกิจการได้ตามปกติ และไม่สามารถยื่นรายการและชำระภาษีอากร หรือนำส่งภาษีภายในกำหนดเวลาที่ประมวลรัษฎากรกำหนด รัฐมนตรีว่าการกระทรวงการคลังพิจารณาแล้ว เพื่อให้ผู้มีหน้าที่เสียภาษีหรือนำส่งภาษีในท้องที่ที่ได้รับผลกระทบจาก
เหตุภัยพิบัติ ไม่ต้องเสียเบี้ยปรับ เงินเพิ่ม และค่าปรับอาญา จึงอาศัยอำนาจตามมาตรา ๓ อัฏฐ วรรคสอง แห่งประมวลรัษฎากร อนุมัติให้ขยายกำหนดเวลาการยื่นรายการและชำระภาษีอากรหรือนำส่งภาษี
ตามประมวลรัษฎากรให้แก่ผู้มีหน้าที่เสียภาษีหรือนำส่งภาษีในท้องที่ที่ได้รับผลกระทบจากเหตุภัยพิบัติ ดังต่อไปนี้

 ข้อ ๑ ให้ขยายกำหนดเวลาในการยื่นรายการและชำระภาษีอากรหรือนำส่งภาษีให้แก่ผู้มีหน้าที่เสียภาษีหรือนำส่งภาษีในท้องที่สำนักงานสรรพากรพื้นที่สาขาฟากท่า ในสังกัดสำนักงานสรรพากรพื้นที่อุตรดิตถ์ ซึ่งอยู่ในความรับผิดชอบของสำนักงานสรรพากรภาค ๗

 ข้อ ๒ ให้ขยายกำหนดเวลาการยื่นรายการและนำส่งภาษีตามมาตรา ๓ เตรส มาตรา ๕๒ มาตรา ๕๙ และมาตรา ๖๙ ทวิ มาตรา ๗๐ มาตรา ๗๐ ทวิ มาตรา ๘๓/๕ มาตรา ๘๓/๖ และมาตรา ๘๓/๗ แห่งประมวลรัษฎากร สำหรับเดือนภาษีมิถุนายน พ.ศ. ๒๕๖๘ ที่ได้รับการขยายกำหนดเวลาการยื่นรายการและนำส่งภาษีภายในวันที่ ๑๕ กรกฎาคม พ.ศ. ๒๕๖๘ สำหรับการยื่นรายการและนำส่งภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ ๗) ลงวันที่ ๑๒ มกราคม พ.ศ. ๒๕๖๗ ซึ่งแก้ไขเพิ่มเติมโดยประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ ๘) ลงวันที่ ๑ มีนาคม พ.ศ. ๒๕๖๗ ออกไปเป็นภายในวันที่ ๑๕ สิงหาคม พ.ศ. ๒๕๖๘

 ข้อ ๓ ให้ขยายกำหนดเวลายื่นรายการและชำระภาษีสำหรับบริษัทหรือห้างหุ้นส่วนนิติบุคคลตามมาตรา ๖๗ ทวิ และมาตรา ๖๘ แห่งประมวลรัษฎากร สำหรับกรณีที่จะต้องยื่นรายการและชำระภาษี หรือกรณีที่ได้รับการขยายกำหนดเวลาสำหรับการยื่นรายการและชำระภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ ๗) ลงวันที่ ๑๒ มกราคม พ.ศ. ๒๕๖๗ ซึ่งแก้ไขเพิ่มเติม
โดยประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ ๘) ลงวันที่ ๑ มีนาคม พ.ศ. ๒๕๖๗ ตั้งแต่วันที่ ๑๔ กรกฎาคม พ.ศ. ๒๕๖๘ ถึงวันที่ ๓๑ กรกฎาคม พ.ศ. ๒๕๖๘ แล้วแต่กรณี ออกไปเป็นภายในวันที่ ๑๕ สิงหาคม พ.ศ. ๒๕๖๘

/ ข้อ ๔ ให้ …

 ข้อ ๔ ให้ขยายกำหนดเวลาการยื่นแบบแสดงรายการและชำระภาษีมูลค่าเพิ่มตามมาตรา ๘๓ แห่งประมวลรัษฎากร และภาษีธุรกิจเฉพาะตามมาตรา ๙๑/๑๐ แห่งประมวลรัษฎากร ทั้งนี้ ไม่รวมถึงการยื่นแบบแสดงรายการและชำระภาษีธุรกิจเฉพาะ สำหรับการขายอสังหาริมทรัพย์เป็นทางค้าหรือหากำไร ไม่ว่าอสังหาริมทรัพย์นั้นจะได้มาโดยวิธีใดก็ตาม ตามมาตรา ๙๑/๒ (๖) แห่งประมวลรัษฎากร สำหรับเดือนภาษีมิถุนายน พ.ศ. ๒๕๖๘ ซึ่งจะต้องยื่นแบบแสดงรายการและชำระภาษีภายในวันที่ ๑๕ กรกฎาคม พ.ศ. ๒๕๖๘ หรือที่ได้รับการขยายกำหนดเวลาดังกล่าวออกไปเป็นภายในวันที่ ๒๓ กรกฎาคม พ.ศ. ๒๕๖๘ สำหรับการยื่นรายการและชำระภาษีผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ ๗) ลงวันที่ ๑๒ มกราคม พ.ศ. ๒๕๖๗ ซึ่งแก้ไขเพิ่มเติมโดยประกาศกระทรวงการคลัง เรื่อง การขยายกำหนดเวลาการยื่นแบบแสดงรายการและชำระภาษีผ่านระบบเครือข่ายอินเทอร์เน็ต (ฉบับที่ ๘) ลงวันที่ ๑ มีนาคม พ.ศ. ๒๕๖๗ แล้วแต่กรณี ออกไปเป็นภายในวันที่ ๑๕ สิงหาคม พ.ศ. ๒๕๖๘

 ข้อ ๕ ให้ขยายกำหนดเวลาการขอเสียอากรแสตมป์เป็นตัวเงิน ตามมาตรา ๑๐๓ (๓) แห่งประมวลรัษฎากร สำหรับกรณีที่จะต้องเสียอากรตั้งแต่วันที่ ๑๔ กรกฎาคม พ.ศ. ๒๕๖๘ ถึงวันที่ ๓๑ กรกฎาคม พ.ศ. ๒๕๖๘ ไม่ว่าจะยื่นผ่านช่องทางใด ออกไปเป็นภายในวันที่ ๑๕ สิงหาคม พ.ศ. ๒๕๖๘

 ข้อ ๖ แบบแสดงรายการภาษีที่ผู้มีหน้าที่เสียภาษีหรือนำส่งภาษีได้รับการขยายกำหนดเวลาการยื่นรายการและชำระภาษีอากรหรือนำส่งภาษี แล้วแต่กรณี มีดังนี้

 (๑) ภาษีเงินได้หัก ณ ที่จ่าย ตามแบบ ภ.ง.ด.๑ ภ.ง.ด.๒ ภ.ง.ด.๓ ภ.ง.ด.๕๓ และ ภ.ง.ด.๕๔

 (๒) ภาษีเงินได้นิติบุคคล ตามแบบ ภ.ง.ด.๕๐ และ ภ.ง.ด.๕๑

 (๓) ภาษีมูลค่าเพิ่ม ตามแบบ ภ.พ.๓๐ และ ภ.พ.๓๖

 (๔) ภาษีธุรกิจเฉพาะ ตามแบบ ภ.ธ.๔๐

 (๕) อากรแสตมป์ ตามแบบ อ.ส.๔ อ.ส.๔ก อ.ส.๔ข และ อ.ส.๙

 ประกาศ ณ วันที่  ๒๖  สิงหาคม  พ.ศ. ๒๕๖๘

 จุลพันธ์ อมรวิวัฒน์

 (นายจุลพันธ์ อมรวิวัฒน์)

 รัฐมนตรีช่วยว่าการฯ ปฏิบัติราชการแทน

 รัฐมนตรีว่าการกระทรวงการคลัง